b'\n_START_ARTICLE_\nTrigonalni kristalni sistem\n_START_PARAGRAPH_\nTrigonalni kristalni sistem ali trigonalna singonija je eden od sedmih kristalnih sistemov, romboedri\xc4\x8dna prostorska mre\xc5\xbea pa ena od sedmih prostorskih mre\xc5\xbe. Oba pojma se pogosto zamenjevata, vendar je med njima nekaj razlik: kristali z romboedri\xc4\x8dno prostorsko mre\xc5\xbeo vedno spadajo v trigonalni kristalni sistem, nekateri kristali, ki spadajo v trigonalni kristalni sistem, na primer kremen, pa nimajo romboedri\xc4\x8dne prostorske mre\xc5\xbee. V trigonalni kristalni sistem spada samo pet to\xc4\x8dkovnih skupin od sedmih z romboedri\xc4\x8dno prostorsko mre\xc5\xbeo._NEWLINE_Izraz "romboedri\xc4\x8dni kristalni sistem" je dvoumen, ker zamenjuje trigonalni kristalni sistem z romboedri\xc4\x8dno prostorsko mre\xc5\xbeo in lahko pomeni katero od njih ali pa katero od heksagonalnih prostorskih mre\xc5\xbe._NEWLINE_V razvrstitvah s samo \xc5\xa1estimi kristalnimi razredi (dru\xc5\xbeinami) je trigonalni kristalni sistem skupaj s heksagonalnim sistemom razvr\xc5\xa1\xc4\x8den v heksagonalni razred.\n_START_SECTION_\nRomboedri\xc4\x8dne kristalne mre\xc5\xbee\n_START_PARAGRAPH_\nKristalne mre\xc5\xbee se opisujejo s tremi enotnimi vektorji. V romboedri\xc4\x8dni kristalani mre\xc5\xbei so vektorji enako dolgi, koti med njimi pa niso pravi koti, se pravi da je a = b = c in  \xce\xb1 = \xce\xb2 = \xce\xb3 \xe2\x89\xa0 90\xc2\xb0. Romboedri\xc4\x8dna mre\xc5\xbea je torej podobna kubi\xc4\x8dni mre\xc5\xbei, ki je raztegnjena vzdol\xc5\xbe telesne diagonale. V nekaterih razvrstitvenih shemah je romboedri\xc4\x8dna prostorska mre\xc5\xbea skupaj s heksagonalno prostorsko mre\xc5\xbeo razvr\xc5\xa1\xc4\x8dena v skupino heksagonalnih mre\xc5\xbe. _NEWLINE_Med romboedri\xc4\x8dnimi kristalnimi mre\xc5\xbeami je samo ena Bravaisova mre\xc5\xbea.'